**GYŐZTÜNK A RAFC ELLEN, DE GONDOLATBAN MÁR ÚJPESTEN JÁRUNK!**

Csapatunk a REAC Futball csapata a BLSZ I. osztályában szombaton hazai pályán a RAFC együttesével mérkőzött meg. A heti felkészülésünket befolyásolta, hogy kedden Budapest Kupa döntőt játszottunk. A Budapest Kupát a sikeresen megvívott mérkőzés után haza is hoztuk Rákospalotára. Szép számú közönségünk fizikailag is megtekinthette a kupát a Stadionban, a mérkőzés megkezdése előtt nagy ovációval, tapssal köszönte meg csapatunknak a kupában nyújtott teljesítményét. A bajnokság ezen szakaszában már csak két csapatnak van esélye a bajnoki címre. Nyugodtan leírhatom, hogy most már két csapatos a bajnokság, a győztes nem lehet más csak mi vagy az Újpest. Már nem lehet hibázni, minden pont óriási jelentőségű. Együttesünk hetek óta a kupameccsek miatt hétközben is pályára lépett, és nehezíti helyzetünket a sok sérült is. A RAFC elleni találkozón is több meghatározó ember is hiányzott, sérülések, eltiltás miatt. Természetesen a célfutball mellett, megpróbálunk közönségünknek színvonalas játékot nyújtani, de most már tudomásul kell venni, hogy elsődleges alapvető célunk minden mérkőzésen a győzelem. Játékosaink át is érezték a mérkőzés súlyát és a 7. percben rögtön meg is szereztük a vezetést. Kasza Dani a középpálya közepén az ellenfél térfelén vezette fel a labdát a RAFC játékosai csak immel-ámmal támadták meg. Remekül kényszerítőzött Horváth Patrikkal, majd betört a 16-on belülre és a kapust elfektetve laposan a hálóba lőtt. 1:0. Nyomasztó mezőnyfölénybe játszottunk, ellenfelünk gyakorlatilag egyáltalán nem veszélyeztetett, azonban több kisebb gólszerzési lehetőséget is elmulasztottunk. A 29. percben azonban jött az, amire még talán álmunkban sem gondoltunk. Ellenfelünk első akciójából kiegyenlített. Jobboldali beadás, a labda a hosszú ötösre érkezett és az elmélázó védőnk mögött a befutó csatár 5 méterről gólt rúgott. 1:1. A gól kísértetiesen hasonló volt, mint amit ősszel kaptunk a TF csapata ellen. A gól egy kicsit megfogott minket, de a félidő hátralévő idejében is folyamatosan támadtunk, igaz nem nagy hatékonysággal. A félidőben már nem esett gól, így döntetlen állásnál vonultunk be az öltözőbe. A szünetben jó volt hallani, hogy REAC drukkereink körében fel sem merült a pontvesztés lehetősége, mindenki úgy gondolta, hogy csak a gólarány a kérdéses. Igazuk is lett. A második félidőben kapujához szegeztük ellenfelünket és az 54. percben meg is született második egyben vezető gólunk is. Baloldali akció, Horváth Patrik kapott egy labdát a 16-on belül és igazítás nélkül kb. 10 méterről a léc alá bombázott. 2:1. A lelátón ülve a gól után azonnal apám jutott eszembe, aki ugyan nem értett a labdarúgáshoz, nem is szerette, nem is járt ki mérkőzéseimre, de azért adott egyetlen jó tanácsot. „Fiam! A léc alá lőtt labda védhetetlen!” Most is igaza lett a Fateromnak. Tovább támadtunk. A 61. percben ugyan egy kis segítséggel, de megszereztük harmadik gólunkat. A RAFC kapusának rossz kirúgását Kasza Dani lefülelte, a labdát egyedül vezette kapura, kicselezte a kapust, majd hanyag eleganciával egy ütemet kivárva, még a gólvonalra visszafutó ellenfelét is becsapva a hosszú sarokba gurított. 3:1. Eldőlt a mérkőzés. A találkozó hátralévő idejében ellenfelünk kapusa megpróbálta korrigálni hibáját, két-három remek védéssel vétette észre magát, hogy a nagyobb gólarányú vereséget elkerülhesse csapata. Ez a célja sikerült, nyomasztó fölényünk ellenére sem találtunk többet a kapuba. Alapvető célunk megvalósult, megérdemelt, magabiztos győzelmet arattunk.

A következő mérkőzésünk az Újpest ellen alapvetően fontos, nagy valószínűséggel sorsdöntő lesz. Egy ponttal vezetünk az Újpest előtt a bajnokságban, így ki-ki meccsnek számít. Mi a REAC klubban úgy gondoljuk, hogy csapatunk NB III. szintű, a feltételek adottak a magasabb osztályhoz és a játékosaink is úgy érzik, hogy magasabb osztályban is megállnák a helyüket. Most már azonban a játékosokon van a sor, ezt jövő szombaton meg is kell mutatni ellenfelünkkel szemben. Van is miért törleszteni valónk, egyetlen vereségünket az Újpest ellen szenvedtük el. Egyet ne felejtsünk! „Kölcsön kenyér visszajár!”

Felkérem Kedves, Tisztelt szimpatizánsainkat, drukkereinket, hogy segítség csapatunkat részvételükkel az idegenbeli mérkőzésen. Ha tudunk teremtsünk csapatunknak hazai hangulatot jelenlétünkkel. A mérkőzés szombaton 10h-kor lesz a Tungsram utcában a hátsó műfüves pályán.

HAJRÁ REAC!

Kiss István György